Bykans 300 vlugtelinge kamp buite VN-kantoor in Brooklyn | Maroela Media
Vlugtelinge versoek die departement van binnelandse sake om ag te gee aan hul noodkreet (Foto: Verskaf)
'n Groep van bykans 300 buitelandse burgers kamp al byna twee weke lank uit buite die kantore van die VN se Hoë Kommissie vir Vlugtelinge (VNHKV) in Brooklyn in die ooste van Pretoria, in protes teen die onlangse xenofobiese aanvalle in die land. Dié groep vlugtelinge versoek die departement van binnelandse sake om ag te gee aan hul noodkreet vir beskerming teen die xenofobiese aanvalle.
Adrian Roos, 'n DA-parlementslid vir binnelandse sake, sê die vlugtelinge versoek die VN om hulle te help om die land te verlaat omdat hulle nie meer in die land veilig voel nie.
Roos het Dinsdagmiddag aan Maroela Media vertel die polisie monitor die kampgebied. "Omdat hulle op die VN se terrein is, kan hulle nie net verwyder word nie. Die situasie is goed onder beheer," sê hy.
Inwoners van die gebied is wel bekommerd oor die gesondheidsgevare wat dié kampgebied vir hulle kan inhou. Hulle vrees die situasie kan handuit ruk indien die regering nie inspring nie. Een inwoner het haar misnoeë uitgespreek oor die stank en rommel op die sypaadjies.
Roos sê die vlugtelinge kry water by die Brooklyn-winkelsentrum om hulself te was.
Volgens Roos het die VN-amptenare ontmoet met die vlugtelinge en na hul eise geluister.
'n Groot groep vlugtelinge kamp ook uit buite die Waldorf Arkade in die middestad van Kaapstad in die Wes-Kaap. Die VN se kantore is in dié gebied geleë.
'n Portefeuljevergadering met binnelandse sake word volgende Dinsdag gehou om meer duidelikheid oor die situasie te kry.
Roos besoek Woensdag die kampterrein in sy amp as DA-raadslid en sal met Aline Bukuru, die woordvoerder van die vlugtelingegroep, byeenkom.
Ek wil ook vlug..
Volgens die ANC is daar nie meer xenofobiese aanvalle nie. So, hoekom sit die mense by die VN se kantore? Is dit dalk moontlik dat die aanvalle nog nie gestop het nie?
Dis hoogtyd dat die regarding die probleem sien vir wat dit is
XENOPHOBIA em dit gaan nie verander nie
Die buitelandse burgers het op eie stoom na Suid-Afrika gekom. Ek wonder hoeveel van hulle is wettig hier?